তথ্যবিবরণী নম্বর : ৪২৫৬

**প্রধানমন্ত্রী শেখ হাসিনার সরকার গ্রামাঞ্চলে**

**৫ হাজার কিমি নতুন সড়ক নির্মাণ করবে**

**---আবুল হাসানাত আবদুল্লাহ্**

বরিশাল, ৭ কার্তিক (২৩ অক্টোবর) :

পার্বত্য চট্টগ্রাম শান্তিচুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, প্রধানমন্ত্রী শেখ হাসিনার সরকার গ্রামাঞ্চলে ৫ হাজার কিলোমিটার নতুন সড়ক নির্মাণ, ৭ হাজার কিলোমিটার পাকা সড়ক রক্ষণাবেক্ষণ, ১ হাজার ৯০০ মিটার ব্রিজ ও কালভার্ট নির্মাণ করবে। এতে গ্রামীণ সড়ক নেটওয়ার্ক ৩৮ দশমিক ২ শতাংশ থেকে বেড়ে ৩৯ দশমিক ৪৩ শতাংশে উন্নীত হবে।

আবুল হাসানাত আবদুল্লাহ্ আজ বরিশালের সেরালে জেলা পরিষদের নির্বাচিত জনপ্রতিনিধিদের সাথে মতবিনিময় কালে এসব কথা বলেন।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার গতিশীল নেতৃত্বে বাংলাদেশ পার করছে অভাবনীয় এক স্বর্ণালী অধ্যায়। বাংলাদেশ পরিণত হয়েছে শান্তি, প্রগতি আর সম্প্রীতির এক মিলনমেলায়। একের পর এক রচিত হচ্ছে উন্নয়নের সাফল্যগাঁথা। প্রধানমন্ত্রী শেখ হাসিনা কর্তৃক ২০১৮ সালে নির্বাচনি ইশতেহারে দেশের প্রতিটি গ্রামে আধুনিক নগর সুবিধা সম্প্রসারণের ঘোষণা দেয়া হয়েছিল। এ ঘোষণা অনুযায়ী ‘আমার গ্রাম আমার শহর’ কর্মসূচি বাস্তবায়ন করা হচ্ছে। আমার গ্রাম-আমার শহর কর্মসূচির মাধ্যমে প্রতিটি গ্রামে শহরের সুবিধাসহ ঘরে ঘরে বিদ্যুৎ পৌঁছে দেয়া হবে। তথ্যপ্রযুক্তির মাধ্যমে নতুন প্রজন্মকে উন্নত পরিবেশে লেখাপড়ার সুযোগ সৃষ্টি করা হবে। এ কর্মসূচি বাস্তবায়িত হলে প্রতিটি গ্রামে সুপেয় পানি সরবরাহ ও উন্নতমানের পয়ঃনিষ্কাশন ব্যবস্থা নিশ্চিত হবে। এ কর্মসূচির মাধ্যমে সুস্থ ধারার বিনোদন ও খেলাধূলার জন্য আধুনিক অবকাঠামো গড়ে তোলা হবে।

আবুল হাসানাত আবদুল্লাহ্ আরো বলেন, বরিশালের অসংখ্য কৃতিসন্তান দেশ-বিদেশে ক্রীড়া, শিক্ষা, বিজ্ঞান, সাহিত্য ও সংস্কৃতি অঙ্গনে গৌরবোজ্জ্বল ভূমিকা রেখে আসছেন। তিনি বরিশালবাসীকে ঐক্যবদ্ধভাবে প্রধানমন্ত্রী শেখ হাসিনার সরকারের চলমান উন্নয়ন, অগ্রগতি ও প্রগতির ধারাকে এগিয়ে নেয়ার আহ্বান জানান।

#

আহসান/পাশা/সঞ্জীব/মাহমুদ/আরাফাত/আব্বাস/২০২২/৪২৪৬ ঘণ্টা

তথ্যবিবরণী নম্বর : ৪২৫৫

**ঘূর্ণিঝড় ‘সিত্রাং’ আঘাত হানতে পারে মঙ্গলবার**

**---ত্রাণ প্রতিমন্ত্রী**

ঢাকা, ৭ কার্তিক (২৩ অক্টোবর) :

দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, বঙ্গোপসাগরে সৃষ্ট গভীর নিম্নচাপটি আজ সন্ধ্যার মধ্যে ঘূর্ণিঝড় ‘সিত্রাং’-এ রূপ নিতে পারে । তিনি বলেন, এটি সোমবার দিবাগত রাতের পর থেকে মঙ্গলবার সন্ধ্যার মধ্যে বাংলাদেশের উপকূলে আঘাত হানতে পারে।

প্রতিমন্ত্রী আজ সচিবালয়ে ঘূর্ণিঝড় প্রস্তুতি কর্মসূচির বাস্তবায়ন বোর্ডের জরুরি সভার আগে সাংবাদিকদের এসব কথা জানান।

গত ২০ অক্টোবর সৃষ্ট লঘুচাপটি রোববার দুপুরে গভীর নিম্নচাপে পরিণত হয়েছে জানিয়ে প্রতিমন্ত্রী বলেন, গভীর নিম্নচাপটি আজ সন্ধ্যার মধ্যে ঘূর্ণিঝড়ে রূপান্তরিত হওয়ার পূর্বাভাস দিয়েছে আবহাওয়া দপ্তর। যদি ঘূর্ণিঝড়ে রূপান্তরিত হয়, তাহলে এর নাম হবে- সিত্রাং। এটি আরো এগিয়ে উত্তর-পূর্ব দিকে মোড় নিতে পারে। যদি উত্তর-পূর্ব দিকে মোড় নেয় তাহলে এটি কক্সবাজার থেকে সাতক্ষীরা পর্যন্ত প্রতিটি জেলাতেই আঘাত হানবে। সমুদ্রবন্দরগুলোতে ৩ নম্বর স্থানীয় সতর্কতা সংকেত জারি করা হয়েছে বলেও জানান এনামুর রহমান।

প্রতিমন্ত্রী আরো বলেন, ২৪ অক্টোবর দিবাগত রাত থেকে ২৫ অক্টোবর সন্ধ্যা পর্যন্ত ২৪ ঘণ্টার মধ্যে এটি বাংলাদেশের উপকূলে আঘাত হানার সম্ভাবনা রয়েছে। এটি উত্তর-পূর্ব দিকে মোড় নিলে ৭৩০ কিলোমিটার বিস্তৃত ১৯টি উপকূলীয় জেলায় আঘাত হানতে পারে বলেও জানিয়ে এনামুর রহমান বলেন, উপকূলের আঘাত হানার সময় ঘূর্ণিঝড়ের বাতাসের গতি প্রতি ঘণ্টায় ৯০ থেকে ১১০ কিলোমিটার থাকতে পারে।

ঘূর্ণিঝড় মোকাবিলায় প্রস্তুতির বিষয়ে প্রতিমন্ত্রী বলেন, লঘুচাপ সৃষ্টির পর থেকেই আমাদের প্রস্তুতি শুরু হয়েছে। দেশীয় ও আন্তর্জাতিক পূর্বাভাস সেন্টারগুলোর সঙ্গে আমরা যোগাযোগ রাখছি। সম্ভাব্য ঝুঁকিপূর্ণ জেলাগুলোকে আগাম প্রস্তুতি গ্রহণের নির্দেশ দেওয়া হয়েছে। সব জেলা প্রশাসকদের সঙ্গে আমাদের ভার্চুয়ালি মিটিং হয়েছে। জেলা, উপজেলা, ইউনিয়ন ও ওয়ার্ড পর্যায়ে দুর্যোগ ব্যবস্থাপনা কমিটির মিটিং হয়েছে। সিপিপি (ঘূর্ণিঝড় প্রস্তুতি কর্মসূচি)-কে প্রস্তুতি গ্রহণ ও সতর্কবার্তা প্রচারের জন্য নির্দেশনা দেওয়া হয়েছে। জেলা পর্যায়ে আশ্রয়কেন্দ্রগুলো পরিষ্কার করা হয়েছে।

এসময় দুর্যোগ ব্যবস্থাপনা অধিদপ্তরের মহাপরিচালক মোঃ আতিকুল হক, মন্ত্রণালয়ের অতিরিক্ত সচিব বেগম রওশন আরা, ঘূর্ণিঝড় প্রস্তুতি কর্মসূচি (সিপিপি)’র পরিচালক আহমেদুল হক এবং আবহাওয়া অধিদপ্তরের পরিচালক মোঃ আজিজুর রহমান উপস্থিত ছিলেন ।

#

সেলিম/পাশা/সঞ্জীব/মাহমুদ/আরাফাত/আব্বাস/২০২২/১৮১০ ঘণ্টা

Handout Number: 4254

**John Kerry praises Bangladesh for climate change adaptation and mitigation initiatives**

Dhaka, 23 October:

US Special Presidential Envoy for Climate John Kerry applauded Bangladesh for its ambitious climate change adaptation and mitigation initiatives despite being traditionally an insignificant emitter in a recent letter to Foreign Minister Dr. A K Abdul Momen.

In the letter of 13 October 2022, John Kerry also highlighted a number of Biden administration’s actions in combating climate change, including the new legislation Inflation Reduction Act (IRA).

While appreciating Bangladesh for its climate actions and goals, John Kerry also urges it to join several US climate initiatives so that Bangladesh can set a positive example for other large emitters and encourage them to meaningfully participate in the global climate process. He thanked Bangladesh for its ambitious Nationally Determined Contribution (NDC) submitted last year before COP26 in Glasgow and requested for further ambitions ahead of COP27 in Sharm El Sheikh in November this year. He also assured support of the US government in terms of finding ways to implement the NDC goals.

In the letter, Special Envoy John Kerry also hailed Bangladesh for its announcement of cancelling ten new coal power plants last year. He promised US support for Bangladesh’s energy security, clean energy and energy access goals, including through the Clean EDGE Asia Initiative. He mentioned that the US State Department’s Bureau of Energy Resources looks forward to establishing a new partnership between the Power Grid Company of Bangladesh and Pacific Northwest Laboratory to improve operations and planning to ensure grid stability and reliability to support increased use of renewables; and scheduling a date to launch new collaboration on carbon capture, utilization and storage and blue hydrogen development with Petrobangla.

John Kerry appreciated Bangladesh for being the first country in South Asia to join the Agriculture Innovation Mission for Climate (AIM4C), a US-led initiative that put forward robust innovation investment commitments that can help to acquire USD 8 billion worth of climate finance by COP 27. He also thanked Bangladesh for the commitment made at the Our Ocean Conference in April 2022, including harnessing marine resources sustainability under Blue Economy for inclusive development and the announcement of the National Plan of Action for IUU Fishing.

Earlier on 12 October 2022, Foreign Minister Momen wrote a letter to Special Envoy John Kerry informing Bangladesh’s decision to join Global Methane Pledge, a US and EU-led joint initiative to curb global methane emission by on average at least 30 percent from 2020 levels by 2030. By now more than 100 counties and most of the CVF countries joined it. In the letter, Minister Momen reminded Kerry of the latter’s assurance of supporting Bangladesh with critical technologies to mitigate any adverse effects on the productivity in the agriculture and livestock sectors for reducing methane emissions.

#

Mohsin/Pasha/Mahmud/Arafat/Abbas/2022/1725 Hours

তথ্যবিবরণী নম্বর : ৪২৫৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ৭ কার্তিক (২৩ অক্টোবর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ১৩৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৪৪ শতাংশ। এ সময় ৩ হাজার ১৩৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জনের মৃত্যু হয়েছে। এ পর্যন্ত ২৯ হাজার ৪১৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৭৭ হাজার ৯১৬ জন।

#

কবীর/পাশা/মাহমুদ/আরাফাত/রেজাউল/২০২২/১৬৪৪ ঘণ্টা

তথ্যবিবরণী নম্বর : ৪২৫২

**জাহাজ পুনঃপ্রক্রিয়াকরণ শিল্পে বাংলাদেশ উল্লেখযোগ্য অগ্রগতি সাধন করেছে**

**-- শিল্পমন্ত্রী**

ঢাকা, ৭ কার্তিক (২৩ অক্টোবর) :

শিল্পমন্ত্রী নূরুল মজিদ মাহ্‌মুদ হুমায়ূন বলেছেন, জাহাজ পুনঃপ্রক্রিয়াকরণ শিল্পে বাংলাদেশ পরিবেশগত, পেশাগত সুরক্ষা এবং স্বাস্থ্য বিষয়ে উল্লেখ্যযোগ্য অগ্রগতি সাধন করেছে।

আজ ঢাকায় মন্ত্রী তাঁর অফিস কক্ষে বাংলাদেশে নিযুক্ত নরওয়ের রাষ্ট্রদূত Espen Rikter-Svendsen সাক্ষাৎ করতে আসলে এসব কথা বলেন।

মন্ত্রী বলেন, পরিবেশ দূষণ রোধ করতে না পারা, বিভিন্ন রকম দুর্ঘটনা এবং দেশ-বিদেশে নানা নেতিবাচক প্রচারের কারণে জাহাজ পুনঃপ্রক্রিয়াজাতকরণ সেক্টর বন্ধ হওয়ার উপক্রম হয়েছিল। প্রধানমন্ত্রী শেখ হাসিনা তাঁর দূরদর্শী সিদ্ধান্তের মাধ্যমে ২০১১ সালের ১৩ ফেব্রুয়ারি জাহাজ পুনঃপ্রক্রিয়াজাত কার্যক্রমকে শিল্প হিসেবে ঘোষণা করেন। শিল্প মন্ত্রণালয় জাহাজ পুনঃপ্রক্রিয়াজাতকরণ শিল্পের পরিচালনা, উন্নয়ন ও বিকাশের অংশ হিসেবে ২০১১ সালে ‘শিপ ব্রেকিং এন্ড শিপ রিসাইক্লিং রুলস্’ জারি করে এবং ২০১৮ সালে ‘বাংলাদেশ জাহাজ পুনঃপ্রক্রিয়াজাতকরণ আইন প্রণয়ন করে।

নরওয়ের রাষ্ট্রদূত দি হংকং ইন্টারন্যাশনাল কনভেনশন ফর দ্য সেফ এন্ড এনভায়রনমেন্টালি সাউন্ড রিসাইক্লিং অভ্ শিপস, ২০০৯ (দ্য হংকং কনভেনশন) অনুমোদনের জন্য বাংলাদেশ সরকারের প্রতি আহ্বান জানান। তিনি বলেন, এ কনভেনশন অনুমোদনের ফলে জাহাজ পুনঃপ্রক্রিয়াকরণের ক্ষেত্রে বাংলাদেশ নেতৃত্ব দেয়ার সুযোগ পাবে। নরওয়ে একটি জাহাজ নির্মাণকারী জাতি। মেয়াদকাল শেষ হয়ে যাওয়ায় নরওয়েতে প্রচুর জাহাজ রিসাইক্লিং এর অপেক্ষায় আছে। বাংলাদেশী ইয়ার্ডগুলি এ সুযোগ কাজে লাগিয়ে লাভবান হতে পারে। এজন্য পরিবেশগত ও নিরাপত্তার বিষয়গুলোকে গুরুত্ব দিতে হবে। রাষ্ট্রদূত আরো বলেন, ‘দ্য হংকং কনভেনশ’ ২০২৩ সালের মধ্যে অনুমোদন করা হলে বাংলাদেশ আরো দুই বছর সময় পাবে এ সংক্রান্ত শর্তগুলো প্রতিপালন করার জন্য।

মন্ত্রী রাষ্ট্রদূতকে জানান, আন্তর্জাতিক সমুদ্র সংস্থা প্রবর্তিত ‘দ্য হংকং কনভেনশন’ অনুমোদনের বিষয়টি বাংলাদেশ সরকারের বিবেচনাধীন আছে। ইতোমধ্যে বাংলাদেশের পিএইচপি শিপ ব্রেকিং এন্ড শিপ রিসাইক্লিং ইন্ডাস্ট্রিজ লিমিটেড নামে একটি ইয়ার্ড এ শিল্প সংক্রান্ত সর্বোচ্চ কমপ্লায়েন্স সনদ অর্জন করেছে। শিল্প মন্ত্রণালয়ের সিদ্ধান্তের আলোকে ইয়ার্ডসমূহের কারিগরি ও কাঠামোগত উন্নয়নে ইতোমধ্যে ৮৫টি ইয়ার্ড ‘শিপ রিসাইক্লিং ফ্যাসিলিটি প্ল্যান’ প্রস্তুত করেছে এবং আগামী দুই বছরের মধ্যে বাস্তবায়নের লক্ষ্যমাত্রা নির্ধারণ করেছে।

এ সময় শিল্প মন্ত্রণালয়ের অতিরিক্ত সচিব মোঃ জাফর উল্লাহ ও শেখ ফয়েজুল আমিন, যুগ্মসচিব মোঃ আব্দুল ওয়াহেদ, উপসচিব মোঃ মোমিনুর রশীদ এবং বাংলাদেশে নরওয়ে দূতাবাসের উন্নয়ন বিষয়ক ঊর্ধ্বতন উপদেষ্টা মোরশেদ আহমেদ উপস্থিত ছিলেন।

#

মাহমুদুল/পাশা/মাহমুদ/আরাফাত/রেজাউল/২০২২/১৭১০ ঘণ্টা

তথ্যবিবরণী নম্বর : ৪২৫১

**সরকারের উন্নয়ন কর্মকাণ্ড প্রচার করা সাংবাদিকদের নৈতিক দায়িত্ব**

**-- সংস্কৃতি প্রতিমন্ত্রী**

মুক্তাগাছা (ময়মনসিংহ), ৭ কার্তিক (২৩ অক্টোবর) :

সংস্কৃতি বিষয়ক প্রতিমন্ত্রী কে এম খালিদ বলেছেন, প্রধানমন্ত্রী শেখ হাসিনার নেতৃত্বে আমার নির্বাচনি এলাকা ময়মনসিংহের মুক্তাগাছাসহ সারা দেশে ব্যাপক উন্নয়ন কর্মযজ্ঞ সম্পাদিত হয়েছে। সরকারের এসব উন্নয়ন কর্মকাণ্ড প্রচার করা সাংবাদিকদের নৈতিক দায়িত্ব ও কর্তব্য। সাংবাদিকরা জাতির বিবেক।

আজ ময়মনসিংহ জেলার মুক্তাগাছা প্রেসক্লাবের ৩৯তম প্রতিষ্ঠাবার্ষিকী উপলক্ষ্যে প্রেসক্লাব আয়োজিত আলোচনা সভায় প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, প্রতিমন্ত্রীর দায়িত্ব গ্রহণের পর মুক্তাগাছার উন্নয়নে আমি ব্যাপক কর্মপরিকল্পনা গ্রহণ করেছি যার অনেকগুলো ইতোমধ্যে বাস্তবায়িত হয়েছে এবং অনেকগুলো পাইপলাইনে রয়েছে। তাছাড়া গত মেয়াদে সংসদ সদস্য থাকাকালীনও মুক্তাগাছার ব্যাপক উন্নয়ন করেছি। নির্বাচনি ইশতেহার অনুয়ায়ী মুক্তাগাছার উন্নয়নে কাজ করে যাচ্ছি।

কে এম খালিদ বলেন, ১ হাজার ১০৭ কোটি টাকা ব্যয়ে ময়মনসিংহ-মুক্তাগাছা-মধুপুর মহাসড়ক যথাযথ মান ও প্রশস্ততায় উন্নীতকরণের প্রকল্প একনেকে অনুমোদিত হয়েছে। মুক্তাগাছা উপজেলার ১০টি ইউনিয়নে ১৫০ কি.মি. পাকা রাস্তা নির্মাণ প্রকল্প চূড়ান্ত অবস্থায় রয়েছে যা শীঘ্রই একনেকে যাবে। তিনি বলেন, মুক্তাগাছা উপজেলা স্বাস্থ্য কমপ্লেক্সকে আধুনিকায়ন করা হয়েছে যেখানে সিজারিয়ান অপারেশনসহ দৈনিক [১ হাজার ৩০০ থেকে ১ হাজার ৪০০](tel:13001400) জন রোগীর চিকিৎসা প্রদান করা হচ্ছে। এ হাসপাতাল ময়মনসিংহ বিভাগের শ্রেষ্ঠ উপজেলা স্বাস্থ্য কমপ্লেক্স হিসেবে স্বীকৃতি লাভ করেছে। মুক্তাগাছা উপজেলার ৩৬টি শিক্ষা প্রতিষ্ঠানে চার তলা ভবন নির্মাণ করা হয়েছে। মুক্তাগাছায় হাইটেক পার্ক, টেকনিক্যাল স্কুল এন্ড কলেজ, টেক্সটাইল ভোকেশনাল ইনস্টিটিউট নির্মাণের লক্ষ্য কাজ চলমান রয়েছে। তাছাড়া মুক্তাগাছা উপজেলায় শিল্প-সংস্কৃতির প্রসারে একটি আধুনিক অডিটোরিয়াম ও একটি শহিদ মিনার নির্মাণ প্রকল্পও চূড়ান্ত পর্যায়ে।

প্রতিমন্ত্রী আরো বলেন, যেকোনো প্রেসক্লাবের উন্নয়নে নিয়মিত আয়ের উৎস দরকার। মুক্তাগাছা প্রেসক্লাবের জমি স্থায়ীভাবে (৯৯বছরের জন্যা) তাদের বরাদ্দ প্রদান করা হয়েছে। জমিটি শহরের গুরুত্বপূর্ণ স্থানে অবস্থিত হওয়ায় মিলনায়তনসহ আধুনিক ভবন নির্মাণ করতে পারলে নিয়মিত আয়ের একটি বন্দোবস্ত হবে।

মুক্তাগাছা প্রেসক্লাবের কার্যকরী কমিটির সভাপতি এফ এম এ সালামের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন মুক্তাগাছা পৌরসভার মেয়র আলহাজ বিল্লাল হোসেন সরকার। শুভেচ্ছা বক্তব্য রাখেন মুক্তাগাছা প্রেসক্লাবের কার্যকরী কমিটির সদস্য এ জেড এম ইমাম উদ্দিন মুক্তা। অনুষ্ঠান সঞ্চালনা করেন মুক্তাগাছা প্রেসক্লাবের কার্যকরী কমিটির সাধারণ সম্পাদক এম ইদ্রিছ আলী।

প্রতিমন্ত্রী এ উপলক্ষ্যে আয়োজিত র‌্যালিতে অংশগ্রহণ করেন।

এর আগে প্রতিমন্ত্রী মুক্তাগাছা উপজেলা প্রশাসন ও উপজেলা মাধ্যমিক শিক্ষা অফিস আয়োজিত মাধ্যমিক বিদ্যালয়সমূহে সংস্কৃতি চর্চা কার্যক্রম সম্প্রসারণ এর আওতায় মুক্তাগাছার ৪৪টি বিদ্যালয়ের সংগীত প্রশিক্ষক ও তবলা বাদকের মাঝে অনুদানের অর্থ বিতরণ করেন।

#

ফয়সল/পাশা/মাহমুদ/আরাফাত/রেজাউল/২০২২/১৬৩০ ঘণ্টা

তথ্যবিবরণী নম্বর : ৪২৫০

**ডিইপিটিসি'র সুবর্ণজয়ন্তী ও পুনর্মিলনী অনুষ্ঠানে নৌপরিবহন প্রতিমন্ত্রী**

নারায়ণগঞ্জ, ৭ কার্তিক (২৩ অক্টোবর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বঙ্গবন্ধুর নির্দেশিত পথেই প্রধানমন্ত্রী শেখ হাসিনা কাজ করে যাচ্ছেন। প্রশিক্ষিত ও দক্ষ নাবিক বা কর্মিবাহিনী গড়ে তোলার জন‍্য  নতুন নতুন ডিইপিটিসি,  মেরিন একাডেমি এবং ন‍্যাশনাল মেরিটাইম ইন্সটিটিউট (এনএমআই) গড়ে তুলছেন।

আজ নারায়ণগঞ্জের সোনাকান্দায় ডেক ও ইঞ্জিনকর্মী প্রশিক্ষণ কেন্দ্র (ডিইপিটিসি) নারায়ণগঞ্জের সুবর্ণজয়ন্তী ও সাবেক ক‍্যাডেটদের পুনর্মিলনী-২০২২ অনুষ্ঠানে প্রধান অতিথির বক্তৃতায় প্রতিমন্ত্রী এসব কথা বলেন।

প্রতিমন্ত্রী বলেন, কুড়িগ্রাম ও গাইবান্ধায় আরো দুটি ডিইপিটিসি গড়ে তোলা হবে। বর্তমানে নারায়ণগঞ্জ, বরিশাল ও মাদারীপুরে ডিইপিটিসি  রয়েছে। সমুদ্রগামী জাহাজের রেটিং তৈরির জন‍্য চট্টগ্রামে একটি এন এম আই ছিল। আওয়ামী লীগ সরকারের সময়ে মাদারীপুরে একটি এন এম আই হয়েছে।  কুড়িগ্রামে  একটি এন এম আই প্রতিষ্ঠার কাজ চলমান রয়েছে। বঙ্গবন্ধু ১৯৭২ সালে চট্টগামে মেরিন একাডেমি পুনঃপ্রতিষ্ঠা করেন। বঙ্গবন্ধুকে হত‍্যার পর কোনো সরকার নৌ সেক্টরের উন্নয়নে কাজ করে নাই।  তারা শুধু লোভনীয় প্রস্তাব দিয়েছে। প্রধানমন্ত্রী শেখ হাসিনা বঙ্গবন্ধুর পথ অনুসরন করে নতুন চারটি মেরিন একাডেমি প্রতিষ্ঠা করেছেন। আরো তিনটি মেরিন একাডেমি প্রতিষ্ঠা করা হবে।

প্রতিমন্ত্রী আরো বলেন, যুদ্ধবিধ্বস্থ বাংলাদেশের পুনর্গঠনে বঙ্গবন্ধু কাজ শুরু করেছিলেন। দেশ কী কাঠামোর ওপর দাঁড়িয়ে থাকবে সেলক্ষ‍্যে ১৫০টির ওপর আইন তৈরি করেছিলেন। বঙ্গবন্ধুর তৈরি সমুদ্রসীমা আইনের মাধ‍্যমে শেখ হাসিনা সমুদ্রসীমা জয় করেন। সমুদ্রপথ অবারিত করেন। বঙ্গবন্ধুকে হত‍্যার পর হত‍্যাকারীরা অনেক স্বপ্ন দেখিয়েছেন। কোনো স্বপ্নপূরণ হয় নাই। কর্মসংস্থান হয়নি। দারিদ্র্যতা দূর হয়নি। দারিদ্র্যতা দূর করার নামে একশ্রেণির লোক এনজিও খুলে নিজেরা বড়লোক হয়েছে। দারিদ্র্যতা দূর করতে পারেনি। তারা ব‍্যাংক তৈরি করেছে, নোবেল পুরস্কার পেয়েছে। প্রধানমন্ত্রী শেখ হাসিনা গত ১৪ বছরে দেশকে শুধু  সম্ভাবনার দ্বারপ্রান্তে নয়; বঙ্গবন্ধুর স্বপ্নের সোনার বাংলায় উপণীত করেছেন। চট্টগ্রাম বন্দরের পরিধি বাড়িয়েছেন। মাতারবাড়ীতে গভীর সমুদ্র বন্দর নির্মিত হচ্ছে এবং দক্ষিণাঞ্চলে পায়রা বন্দর নির্মাণ করেছেন।

খালিদ মাহ্‌মুদ বলেন,  উত্তরাঞ্চলের মঙ্গা এখন যাদুঘরে চলে গেছে। সৈয়দপুর বিমান বন্দর থেকে ১৮টি বিমান যাতায়াত করে। প্রাচ‍্যের ড্যান্ডি বলে খ‍্যাত নারায়ণগঞ্জ আবার জাগরিত হয়ে গেছে। খানপুরে আধুনিক নদীবন্দর নির্মিত হচ্ছে। নৌ সেক্টরের উন্নয়নে সবধরনের পদক্ষেপ নেয়া হবে। দেশের  ১৬ কোটি মানুষ বোঝা নয়;  তারা দেশের সম্পদ। এ সম্পদকে দক্ষ করে গড়ে তুলতে পারলে সোনার বাংলাদেশ পৃথিবীতে নেতৃত্ব দিবে।  
প্রতিমন্ত্রী ডিইপিটিসি'র সুবর্ণজয়ন্তী ও পুনর্মিলনী অনুষ্ঠান  উদ্বোধন, ক‍্যাডেটদের কুচকাওয়াজ পরিদর্শন ও অভিবাদন গ্রহণ করেন।

ডিইপিটিসি’র অধ‍্যক্ষ ক‍্যাপ্টেন মোঃ শাহজাহানের সভাপতিত্বে অনুষ্ঠানে অন‍্যান‍্যের মধ‍্যে বক্তব‍্য রাখেন বিআইডব্লিউটিসির চেয়ারম‍্যান আহমদ শামীম আল রাজী, বিআইডব্লিউটিএ'র চেয়ারম‍্যান কমডোর গোলাম সাদেক, নৌপরিবহন অধিদফতরের মহাপরিচালক কমডোর মোঃ নিজামুল হক, অতিরিক্ত জেলা প্রশাসক (শিক্ষা) আজিজুল হক খান, অতিরিক্ত পুলিশ সুপার শেখ বেল্লাল হোসেন, সুবর্ণজয়ন্তী ও সাবেক ক‍্যাডেটদের পুনর্মিলনী উদ্‌যাপন অনুষ্ঠানের আহবায়ক ফিরোজ কায়সার আজিজ।

#

জাহাঙ্গীর/পাশা/মাহমুদ/রেজাউল/২০২২/১৬৫৫ ঘণ্টা

তথ্যবিবরণী নম্বর : ৪২৪৯

বঙ্গোপসাগরে গভীর নিম্নচাপ

**সমুদ্র বন্দরগুলোতে ৩ নম্বর সতর্ক সংকেত**

ঢাকা, ৭ কার্তিক (২৩ অক্টোবর) :

পূর্ব-মধ্য বঙ্গোপসাগর ও তৎসংলগ্ন এলাকায় অবস্থানরত নিম্নচাপটি আরো উত্তরপশ্চিম দিকে অগ্রসর ও ঘণীভূত হয়ে গভীর নিম্নচাপ আকারে একই এলাকায় অবস্থান করছে। এটি আজ সকাল ৯ টায় চট্টগ্রাম সমুদ্রবন্দর থেকে ৯০০ কি.মি. দক্ষিণ-দক্ষিণ পশ্চিমে, কক্সবাজার সমুদ্রবন্দর থেকে ৭৩০ কি.মি. দক্ষিণ-দক্ষিণ পশ্চিমে, মোংলা সমুদ্রবন্দর থেকে ৭৭৫ কি.মি. দক্ষিণে এবং পায়রা সমুদ্রবন্দর থেকে ৭৩০ কি.মি. দক্ষিণে অবস্থান করছিল। এটি আরো ঘণীভূত হয়ে উত্তর পশ্চিম দিকে অগ্রসর হতে পারে।

নিম্নচাপ কেন্দ্রের ৪৮ কি.মি. এর মধ্যে বাতাসের একটানা সর্বোচ্চ গতিবেগ ঘন্টায় ৫০ কি.মি., যা দমকা অথবা ঝড়ো হাওয়ার আকারে ৬০ কি.মি. পর্যন্ত বৃদ্ধি পাচ্ছে। গভীর নিম্নচাপ কেন্দ্রের নিকটবর্তী এলাকায় সাগর উত্তাল রয়েছে।

গভীর নিম্নচাপটির বর্ধিতাংশের প্রভাবে উত্তর বঙ্গোপসাগর ও তৎসংলগ্ন বাংলাদেশের উপকূলীয় এলাকায় ৪০-৫০ কি.মি. বেগে দমকা অথবা ঝড়ো বাতাস বয়ে যেতে পারে, সেই সাথে ভারি থেকে অতিভারি বর্ষণ হতে পারে।

চট্টগ্রাম, কক্সবাজার, মোংলা ও পায়রা সমুদ্রবন্দরসমূহকে এক নম্বর দূরবর্তী সতর্ক সংকেত নামিয়ে তার পরিবর্তে তিন নম্বর স্থানীয় সতর্ক সংকেত দেখাতে বলা হয়েছে।

গভীর নিম্নচাপটির বর্ধিতাংশ, অমাবশ্যা তিথি ও বায়ুচাপের পার্থক্যের আধিক্যের প্রভাবে উপকূলীয় জেলা সাতক্ষীরা, খুলনা, বাগেরহাট, ঝালকাঠি, পিরোজপুর, বরগুনা, পটুয়াখালী, ভোলা, বরিশাল, লক্ষীপুর, চাঁদপুর, নোয়াখালী, ফেনী, চট্টগ্রাম ও কক্সবাজার এবং তাদের অদূরবর্তী দ্বীপ ও চরসমূহের নিম্নাঞ্চল স্বাভাবিক জোয়ারের চেয়ে ৩-৫ ফুট অধিক উচ্চতার বায়ুবাড়িত জলোচ্ছ্বাসে প্লাবিত হতে পারে।

উত্তর বঙ্গোপসাগর ও গভীর সাগরে অবস্থানরত সকল মাছ ধরার নৌকা ও ট্রলারকে অতিসত্বর নিরাপদ আশ্রয়ে যেতে বলা হয়েছে এবং পরবর্তী নির্দেশ না দেয়া পর্যন্ত নিরাপদ আশ্রয়ে থাকতে বলা হয়েছে।

আবহাওয়া অধিদপ্তর আজ সকালে এক বিশেষ বিজ্ঞপ্তির মাধ্যমে এই তথ্য জানায়।

#

মনিরুজ্জামান/অনসূয়া/পরীক্ষিৎ/ডালিয়া/মাহমুদা/শামীম/২০২২/১১৪৪ ঘণ্টা

তথ্যবিবরণী নম্বর : ৪২৪৮

**চলচ্চিত্র হচ্ছে সমাজ পরিবর্তনের শক্তিশালী একটি মাধ্যম**

**-আইসিটি প্রতিমন্ত্রী**

ঢাকা, ৭ কার্তিক (২৩ অক্টোবর) :

সিনেমা প্রদর্শনের জন্য বাংলাদেশ হাই-টেক পার্ক কর্তৃপক্ষ থেকে বাংলাদেশে ১৩টি সিনেমা হল বানানো হচ্ছে এবং এই বছরের মধ্যে রাজশাহীতে একটি সিনেপ্লেক্স উদ্বোধন করা হবে। আর বাকি বারোটা ২০২৫ এর মধ্যে নির্মাণ করা হবে। এছাড়া, আগামী দিনে সাইবার জগৎ-কে নিরাপদ ও নাগরিকদের মধ্যে সচেতনতা বৃদ্ধির লক্ষ্যে তথ্য ও যোগাযোগ প্রযুক্তি বিভাগ থেকে অন্যতম একটি উদ্যোগ হিসেবে ‘অন্তর্জাল’ নামক একটি চলচ্চিত্র নির্মাণ প্রায় শেষের দিকে, যার ইংরেজি অর্থ হচ্ছে ‘ইন্টারনেট’।

তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলকগতকাল ঢাকার মহাখালীর এস কে এস টাওয়ারে অবস্থিত স্টার সিনেপ্লেক্সে অ্যাকশন-থ্রিলার বাংলাদেশি চলচ্চিত্র ‘অপারেশন সুন্দরবন’ এর প্রদর্শন শেষে তাঁর বক্তব্যে এ তথ্য জানান।

প্রতিমন্ত্রী বলেন, বাংলাদেশের দামাল ছেলে-মেয়েরা চলচ্চিত্র অঙ্গন কাঁপাচ্ছে। তারা পুরো বাংলাদেশকে বিশ্বাঙ্গনে নিয়ে যাচ্ছে, যা আমাদের জন্য সত্যিই গর্বের বিষয়। আমাদের তরুণরা আগামী দিনের বঙ্গবন্ধুর একটি প্রগতিশীল অসাম্প্রদায়িক সোনার বাংলা গড়ে তুলবে আর সেই যাত্রাটা শুভ সূচনা হয়েছে মাত্র। তিনি আরো বলেন, চলচ্চিত্র হচ্ছে সমাজ পরিবর্তনের শক্তিশালী একটি মাধ্যম। আর এই চলচ্চিত্রের মধ্য দিয়েই কিন্তু আমরা সমাজের নাগরিকদের সচেতন করতে পারি আবার একই সাথে সুস্থ বিনোদন দিতে পারি।

পলক বলেন, ‘বাংলা হোক ইংরেজি হোক আমি সিনেমা পাগল একদম ছোটবেলা থেকে। অনেকদিন আমরা মন মতো বাংলা সিনেমা দেখতে পারতাম না। সিনেমা হলে এসে দেখার পরিবেশটাও নষ্ট হয়ে গিয়েছিল। সেই পরিবেশটা আবার ফিরে এসেছে। আমরা সবাই সিনেমা হলে আসবো, সিনেমা দেখব, পরিবারের সবাইকে নিয়ে উপভোগ করব এবং আশা করবো যে বাংলাদেশের চলচ্চিত্র বিশ্বাঙ্গন দখল করবে।

সবশেষে প্রতিমন্ত্রী ‘অপারেশন সুন্দরবন’ এর পরিচালক দীপংকর দীপন ও অভিনয় শিল্পীসহ সকলকে ধন্যবাদ জানিয়ে বলেন, আমরা চাই আমাদের তরুণরা তাদের সৃজনশীলতা ও মেধা দিয়ে আমাদের দেশের মানুষের মন জয় করুক, সুস্থ বিনোদনের ব্যবস্থা করুক, প্রগতিশীল অসাম্প্রদায়িক বাংলাদেশ তৈরি করুক, আর বিশ্বাঙ্গনে আমাদের শিল্প, সাহিত্য ও চলচ্চিত্র বিশ্বজয় করুক।

#

শহিদুল/অনসূয়া/ডালিয়া/মাহমুদা/শামীম/২০২২/১১২৪ ঘণ্টা